b'\n_START_ARTICLE_\n\xc3\x81lmo\xc5\xa1 Mad\xc5\xbearski\n_START_SECTION_\n\xc5\xbdivljenje\n_START_PARAGRAPH_\nPo delu Gesta Hungarorum naj bi bilo njegovemu o\xc4\x8detu ime \xc3\x9cgyek, po delu Chronicon Pictum pa naj bi bilo o\xc4\x8detu ime El\xc5\x91d, sin \xc3\x9cgyeka; njegovi materi pa naj bi bilo ime Emese. \xc3\x81lmo\xc5\xa1 je imel sina \xc3\x81rp\xc3\xa1da, ki je od okrog leta 895 vladal Mad\xc5\xbearom.\n_START_SECTION_\nPoliti\xc4\x8dni dose\xc5\xbeki\n_START_PARAGRAPH_\nPomen \xc3\x81lmo\xc5\xa1a za mad\xc5\xbearsko zgodovino ni jasen. Po srednjeve\xc5\xa1kih kronikah naj bi ga voditelji sedmih mad\xc5\xbearskih plemen razglasili za velikega kneza Mad\xc5\xbearov, toda po delu De Administrando Imperio naj bi funkcijo mad\xc5\xbearskega velikega kneza vpeljal \xc5\xa1ele hazarski kagan, pri \xc4\x8demer bi naj prvi veliki knez sploh ne bil \xc3\x81lmo\xc5\xa1, ampak njegov sin \xc3\x81rp\xc3\xa1d. Sodobni zgodovinarji sledijo tradicionalnemu mnenju, da je \xc3\x81lmo\xc5\xa1 dejansko postal veliki knez v drugi polovici petdesetih let 9. stoletja. Mad\xc5\xbeari naj bi se namre\xc4\x8d \xc5\xbee okrog leta 830 otresli kazarske nadoblasti in se pomaknili iz obmo\xc4\x8dja severno od Azovskega morja na podro\xc4\x8dje\xc2\xa0\xc2\xbbMedre\xc4\x8dja\xc2\xab\xc2\xa0(mad\xc5\xbe.: Etelk\xc3\xb6z)._NEWLINE_Ni razvidno ali je \xc3\x81lmo\xc5\xa1 postal kende (duhovni voditelj) plemenske zveze ali njen gyula (voja\xc5\xa1ki voditelj; vojvoda) Izmed sedmih mad\xc5\xbearskih plemen naj bi bili le dve ugrofinskega izvora (plemeni Megyer in Ny\xc3\xa9k), pet pa tur\xc5\xa1kega izvora (plemena Tarj\xc3\xa1n, Jen\xc5\x91, K\xc3\xa9r, Keszi in K\xc3\xbcrtgyarmat). Plemenska zveza se je okrepila pred letom 881, ko so se ji priklju\xc4\x8dila \xc5\xa1e tri kabarska plemena, \xc4\x8deprav ta plemena prvotno niso imela enakovrednega polo\xc5\xbeaja._NEWLINE_V \xc3\x81lmo\xc5\xa1evem \xc4\x8dasu so se Mad\xc5\xbeari ob\xc4\x8dasno bojevali proti Frankom, v\xc4\x8dasih pa kot njihovi zavezniki in sicer za koristi Karlmana in njegovega sina Arnulfa Koro\xc5\xa1kega. Leta 862 ali 863 so napadli Vzhodne Franke, 881 pa so se pri Dunaju spopadli z Bavarci; morda je v obeh primerih \xc5\xa1lo za politi\xc4\x8dne povezave z Velikomoravci, saj je leta 862 pri\xc5\xa1lo do koalicije med Velikomoravci in Karlmanom proti ostalim Frankom, dogodki leta 881 pa so lahko neposredno povezani z za\xc4\x8detkom moravsko-karantanske vojne. \xc4\x8ce so se leta 892 Mad\xc5\xbeari kot Arnulfovi zavezniki bojevali proti Velikomoravski, so se leta 894, po smrti moravskega vladarja Svetopulka, obrnili proti Arnulfu in njegovim alpsko-panonskim de\xc5\xbeelam (Regnum Carantanum) ter opusto\xc5\xa1ili Panonijo. Splo\xc5\xa1ni razlog za \xc5\xa1ibkost Frankov proti Mad\xc5\xbearom je bil, da \xc5\xa1tevilna mesta in gradi\xc5\xa1\xc4\x8da niso imela dovoljenja za utrditev, Mad\xc5\xbeari pa so v Evropo prinesli uporabo konjskega stremena, ki ga Evropejci dotlej niso poznali, in ki je omogo\xc4\x8dalo spretno premikanje na plemenitih jahalnih konjih, nenadne napade, hlinjenje pobegov in pripravljanje zased, zato so Mad\xc5\xbeari kot konjeni\xc5\xa1ko ljudstvo zlahka obvladali panonske stepe._NEWLINE_Manj sre\xc4\x8de je imel \xc3\x81lmo\xc5\xa1 z Bolgari in Pe\xc4\x8denegi. V letih 894 in 895 so Mad\xc5\xbeari kot zavezniki bizantinskega cesarja Leona VI. napadli bolgarsko kraljestvo. Sprva so premagali tamkaj\xc5\xa1njega carja Simeona. Bolgarski car se je nato povezal s Pe\xc4\x8denegi in Mad\xc5\xbearom prizadejal hud poraz. Pe\xc4\x8denegi so pri\xc4\x8deli pleniti mad\xc5\xbearsko domovino v\xc2\xa0\xc2\xbbmedre\xc4\x8dju\xc2\xab. Zaradi te\xc5\xbeke situacije, v kateri so se zna\xc5\xa1li Mad\xc5\xbeari, je \xc3\x81lmo\xc5\xa1 verjetno umrl kot \xc5\xbertev umora ali \xc5\xbertvovanja.</ref> Nasledil ga je sin \xc3\x81rp\xc3\xa1d.'